《石林亭成宴府僚作五言》
宋代·刘敞

吾爱谢宣城，适意安独往。虽联凤池步，不废山泉赏。

吾慕应休琏，感事能属书。颇婴下流谤，独占仁智居。

寥寥二贤后，忽忽千载馀。若士不可追，此风或在予。

延石象众山，决泉泻交渠。林壤使我欣，不知岁月徂。

薜萝分蔽亏，松竹相扶疏。时时四方客，顾此亦踟蹰。

傥遇钟子期，知子情所摅。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。